“กลุ่มอิเล็กฯ” เด้ง! ตามหุ้นเทคฯสหรัฐฟื้น โบรกชู KCE ครึ่งปีหลังสดใส เป้า 95.75 บ.
KCE-HANA ราคาเด้งกลับ 3% สอดคล้องหุ้นเทคฯสหรัฐฟื้นแรง ขณะที่โบรกคาด KCE ครึ่งปีหลังสดใสกำลังการผลิตใหม่เริ่มเดินเครื่องการผลิต แนะนำ “ซื้อ” ราคาเป้าหมาย 95.75 บาท
KCE-HANA ราคาเด้งกลับ 3% สอดคล้องหุ้นเทคฯสหรัฐฟื้นแรง ขณะที่โบรกคาด KCE ครึ่งปีหลังสดใสกำลังการผลิตใหม่เริ่มเดินเครื่องการผลิต แนะนำ “ซื้อ” ราคาเป้าหมาย 95.75 บาท
5 เม.ย. 2565

ผู้สื่อข่าวรายงานว่าวันนี้ (5 เม.ย. 2565) กลุ่มอิเล็กทรอนิกส์ราคาหุ้นปรับขึ้นตามหุ้นเทคโนโลยีตลาดหุ้นสหรัฐ นำโดยบริษัท เคซีอี อีเลคโทรนิคส์ จำกัด (มหาชน) หรือ KCE ปิดตลาดภาคเช้าอยู่ที่ 66.75 บาท บวกไป 1.75 บาท หรือขึ้นไป 2.69% โดยทำจุดสูงสุด 67.50 บาท และทำจุดต่ำสุด 65.50 บาท ด้วยมูลค่าการซื้อขาย 922.31 ล้านบาท
รวมถึงราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA ปิดตลาดภาคเช้าอยู่ที่ 49.50 บาท บวกไป 1.25 บาท หรือขึ้นไป 2.59% โดยทำจุดสูงสุด 50.00 บาท และทำจุดต่ำสุด 48.50 บาท ด้วยมูลค่าการซื้อขาย 427.19 ล้านบาท
อย่างไรก็ดีทางนักวิเคราะห์คาดว่า ราคาหุ้นกลุ่มอิเล็กทรอนิกส์ปรับตัวขึ้นเชื่อว่าไปในทิศทางหุ้นกลุ่มเทคโนโลยีในตลาดหุ้นสหรัฐที่ปรับตัวขึ้น ซึ่งเป็นหุ้นกลุ่ม Growth Stock หลังจากเกิดความกังวลภาวะ Inverted Yield Curve ที่บ่งบอกแนวโน้มเศรษฐกิจในระยะปานกลาง-ยาวจะหดตัว ทำให้มีแรงขายหุ้นในกลุ่ม Value Stock ที่เคลื่อนไหวตามภาวะเศรษฐกิจ อาทิ กลุ่มแบงก์ กลุ่มพลังงาน กลุ่มอุปโภคบริโภค หันไปเล่นกลุ่ม Growth Stock ที่ไม่ได้ขึ้นกับภาวะเศรษฐกิจ แต่เติบโตได้ด้วย Mega Trend เป็นแรงหนุนหุ้นกลุ่มเทคโนโลยี
ด้าน บล.พาย ระบุในบทวิเคราะห์ว่ากลุ่มอิเล็กทรอนิกส์อย่าง HANA, KCE จะได้รับปัจจัยหนุนจากการเคลื่อนไหวเด่นในกลุ่ม Tech เมื่อคืนของสหรัฐ
สำหรับหุ้น KCE แนะนำ “ซื้อ” ราคาเป้าหมาย 95.75 บาท โดยภาพรวมตั้งแต่ครึ่งหลังของปี 2565 จะสดใสมากขึ้นเมื่อกำลังการผลิตใหม่เริ่มเดินเครื่องการผลิต คาดราคาทองแดงจะลดลง 6% จากงวดเดียวกันของปีก่อน ในปี 2565 หากอิงการรายงานของ Ivanhoe Mines